[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.11.2005

SEC(2005) 1546 τελικό

Πρόταση

ΕΣΩΤΕΡΙΚΗ ΣΥΜΦΩΝΙΑ

για την τροποποίηση της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας για την τροποποίηση της συμφωνίας εταιρικής σχέσης ΑΚΕ-ΕΚ

(υποβληθείσα από την Επιτροπή)

AΙΤΙΟΛΟΓΙΚΗ ΕΚΘΕΣΗ

Οι διαπραγματεύσεις για την αναθεώρηση της συμφωνίας εταιρικής σχέσης ΑΚΕ-ΕΚ ολοκληρώθηκαν κατά την υπουργική διάσκεψη της 23 ης Φεβρουαρίου 2005. Η αναθεωρημένη συμφωνία υπεγράφη στις 25 Ιουνίου 2005 κατά τη σύνοδο του Συμβουλίου Υπουργών ΑΚΕ-ΕΚ στο Λουξεμβούργο. Ενόψει της θέσης σε ισχύ της αναθεωρημένης συμφωνίας και σύμφωνα με το άρθρο 95 παράγραφος 3 της εν λόγω συμφωνίας, το Συμβούλιο Υπουργών ΑΚΕ-ΕΚ εξέδωσε απόφαση για τη λήψη μεταβατικών μέτρων που θα καλύπτουν την περίοδο από την ημερομηνία υπογραφής έως την ημερομηνία θέσης σε ισχύ της αναθεωρημένης συμφωνίας.

Η θέσπιση των μεταβατικών αυτών μέτρων επιτρέπει την προσωρινή εφαρμογή της πλειονότητας των αναθεωρημένων διατάξεων, με εξαίρεση τις διατάξεις που αφορούν την αποδέσμευση και χρησιμοποίηση των νέων χρηματοδοτικών πόρων οι οποίες δεν μπορούν να αρχίσουν να παράγουν αποτελέσματα πριν τεθεί σε ισχύ το επόμενο πολυετές χρηματοδοτικό πλαίσιο, όπως αναφέρεται στο παράρτημα Ια της αναθεωρημένης συμφωνίας.

Η Κοινότητα και τα κράτη μέλη της οφείλουν να λάβουν τα απαραίτητα μέτρα για τη διασφάλιση της εφαρμογής της αναθεωρημένης συμφωνίας.

Στο πλαίσιο αυτό, τα κράτη μέλη που θα συνέλθουν στο πλαίσιο του Συμβουλίου, θα εγκρίνουν τροποποιήσεις της ισχύουσας εσωτερικής συμφωνίας προκειμένου να ληφθούν υπόψη οι διατάξεις της αναθεωρημένης συμφωνίας που έχουν επιπτώσεις για τα ληπτέα μέτρα και τις ακολουθητέες διαδικασίες στους τομείς της αρμοδιότητάς τους.

Η έναρξη της ισχύος των τροποποιήσεων της εσωτερικής συμφωνίας θα αρχίσει να παράγει αποτελέσματα μετά την επικύρωση από τα οικεία εθνικά κοινοβούλια.

Επιπλέον, λαμβανομένης υπόψη της προσωρινής εφαρμογής των περισσοτέρων από τις διατάξεις της αναθεωρημένης συμφωνίας, η Επιτροπή κρίνει πως οι τροποποιήσεις της εσωτερικής συμφωνίας θα πρέπει επίσης να εφαρμόζονται προσωρινά από τις 25 Ιουνίου 2005.

Η Επιτροπή προτείνει στις κυβερνήσεις των κρατών μελών να εγκρίνουν τις συνημμένες τροποποιήσεις της εσωτερικής συμφωνίας και την απόφαση σχετικά με την προσωρινή εφαρμογή της.

Πρόταση

ΕΣΩΤΕΡΙΚΗ ΣΥΜΦΩΝΙΑ

για την τροποποίηση της εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας για την τροποποίηση της συμφωνίας εταιρικής σχέσης ΑΚΕ-ΕΚ

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, στο εξής "συνθήκη",

τη συμφωνία εταιρικής σχέσης ΑΚΕ-ΕΚ, που υπεγράφη στο Κοτονού (Μπενίν), στις 23 Ιουνίου 2000, στο εξής "συμφωνία ΑΚΕ-ΕΚ",

τη συμφωνία για την τροποποίηση της συμφωνίας ΑΚΕ-ΕΚ, που υπεγράφη στο Λουξεμβούργο στις 25 Ιουνίου 2005, στο εξής "αναθεωρημένη συμφωνία ΑΚΕ-ΕΚ",

το σχέδιο της Επιτροπής,

ΕΚΤΙΜΩΝΤΑΣ ΤΑ ΑΚΟΛΟΥΘΑ:

1. Με απόφαση της 27ης Απριλίου 2004, το Συμβούλιο εξουσιοδότησε την Επιτροπή να προβεί σε διαπραγματεύσεις με τα κράτη ΑΚΕ με σκοπό την τροποποίηση της συμφωνίας ΑΚΕ-ΕΚ. Οι διαπραγματεύσεις αυτές ολοκληρώθηκαν στις Βρυξέλλες στις 23 Φεβρουαρίου 2005. Η αναθεωρημένη συμφωνία ΑΚΕ-ΕΚ υπεγράφη στο Λουξεμβούργο στις 25 Ιουνίου 2005.

2. Κατά συνέπεια, πρέπει να αποφασιστούν οι τροποποιήσεις της εσωτερικής συμφωνίας όσον αφορά τα ληπτέα μέτρα και τις ακολουθητέες διαδικασίες για την εφαρμογή της αναθεωρημένης συμφωνίας ΑΚΕ-ΕΚ.

3. Η διαδικασία που καθιερώθηκε με την εσωτερική συμφωνία πρέπει να τροποποιηθεί προκειμένου να ληφθούν υπόψη οι αλλαγές που έγιναν στα άρθρα 96 και 97 στην αναθεωρημένη συμφωνία ΑΚΕ-ΕΚ. Η διαδικασία αυτή πρόκειται επίσης να τροποποιηθεί προκειμένου να ληφθεί υπόψη το νέο άρθρο 11β σχετικά με τη συνεργασία για την καταπολέμηση της διάδοσης των όπλων μαζικής καταστροφής. Η πρώτη παράγραφος της ρήτρας αυτής αποτελεί βασικό στοιχείο της αναθεωρημένης συμφωνίας ΑΚΕ-ΕΚ.

ΑΠΟΦΑΣΙΖΟΥΝ:

Άρθρο μόνο

Η εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της αναθεωρημένης συμφωνίας ΑΚΕ-ΕΚ τροποποιείται με τις ακόλουθες διατάξεις:

A. ΚΕΙΜΕΝΟ ΤΩΝ ΑΡΘΡΩΝ ΤΗΣ ΕΣΩΤΕΡΙΚΗΣ ΣΥΜΦΩΝΙΑΣ

4. Το άρθρο 3 αντικαθίσταται από το ακόλουθο κείμενο:

Η θέση των κρατών μελών για την εφαρμογή των άρθρων 11β, 96 και 97 της συμφωνίας ΑΚΕ-ΕΚ, εφόσον καλύπτει ζητήματα υπαγόμενα στην αρμοδιότητά τους, εγκρίνεται από το Συμβούλιο, το οποίο αποφασίζει σύμφωνα με τη διαδικασία που εκτίθεται στο Παράρτημα.

Εφόσον τα προβλεπόμενα μέτρα αφορούν ζητήματα υπαγόμενα στην αρμοδιότητα των κρατών μελών, το Συμβούλιο μπορεί επίσης να αποφασίζει κατόπιν πρωτοβουλίας κράτους μέλους.

5. Το άρθρο 8 αντικαθίσταται από το ακόλουθο κείμενο:

Η παρούσα τροποποιημένη συμφωνία εγκρίνεται από κάθε κράτος μέλος σύμφωνα με τους δικούς του συνταγματικούς κανόνες. Η κυβέρνηση κάθε κράτους μέλους κοινοποιεί στη Γενική Γραμματεία του Συμβουλίου την ολοκλήρωση των διαδικασιών που απαιτούνται για την έναρξη ισχύος της τροποποιημένης συμφωνίας.

Υπό την προϋπόθεση ότι πληρούνται οι διατάξεις της πρώτης παραγράφου, η παρούσα τροποποιημένη συμφωνία αρχίζει να ισχύει ταυτόχρονα με την αναθεωρημένη συμφωνία ΑΚΕ-ΕΚ[1]. Παραμένει σε ισχύ καθόλη τη χρονική διάρκεια της εν λόγω συμφωνίας.

6. Το άρθρο 9 αντικαθίσταται από το ακόλουθο κείμενο:

Η παρούσα συμφωνία συντάσσεται σε ένα μόνο πρωτότυπο στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική και φινλανδική γλώσσα, και τα είκοσι κείμενα, δεδομένου ότι είναι εξίσου αυθεντικά, κατατίθενται στο αρχείο της Γενικής Γραμματείας του Συμβουλίου, η οποία διαβιβάζει κυρωμένο αντίγραφο σε κάθε μία από τις κυβερνήσεις των υπογραφόντων κρατών.

B. ΚΕΙΜΕΝΟ ΤΩΝ ΑΡΘΡΩΝ ΤΗΣ ΕΣΩΤΕΡΙΚΗΣ ΣΥΜΦΩΝΙΑΣ

7. Το παράρτημα αντικαθίσταται από το ακόλουθο κείμενο:

ΠΑΡΑΡΤΗΜΑ

1. Η Κοινότητα εξαντλεί όλα τα περιθώρια πολιτικού διαλόγου με ένα κράτος ΑΚΕ δυνάμει του άρθρου 8 της συμφωνίας ΑΚΕ-ΕΚ, εκτός από περίπτωση ειδικής έκτακτης ανάγκης, πριν ξεκινήσει η διαδικασία διαβουλεύσεων που προβλέπεται στο άρθρο 96 της συμφωνίας. Ο διάλογος που προβλέπεται στο άρθρο 8 πρέπει να είναι συστηματικός και θεσμοθετημένος με βάση τις λεπτομέρειες εφαρμογής που καθορίζονται στο άρθρο 2 του παραρτήματος VII της συμφωνίας. Όσον αφορά τον διάλογο που διεξάγεται σε εθνικό και περιφερειακό επίπεδο, όταν εμπλέκεται η Συνέλευση Ίσης Εκπροσώπησης ΑΚΕ-ΕΕ, εκπροσωπείται από τους εκάστοτε συμπροέδρους ή τους οριζόμενους αντιπροσώπους τους.

2. Εάν, εφόσον εξαντληθούν όλα τα περιθώρια πολιτικού διαλόγου που προβλέπει το άρθρο 8 της συμφωνίας και κατόπιν πρωτοβουλίας της Επιτροπής ή κράτους μέλους, το Συμβούλιο κρίνει ότι ένα κράτος ΑΚΕ δεν εκπλήρωσε υποχρέωση που αφορά ένα από τα βασικά στοιχεία που αναφέρονται στα άρθρα 9 και 11β της αναθεωρημένης συμφωνίας ΑΚΕ-ΕΚ, ή σε σημαντικές περιπτώσεις διαφθοράς, το εν λόγω κράτος ΑΚΕ καλείται, εκτός από την περίπτωση ειδικής έκτακτης ανάγκης, σε διαβουλεύσεις σύμφωνα με τα άρθρα 96 και 97 της αναθεωρημένης συμφωνίας ΑΚΕ-ΕΚ.

Το Συμβούλιο αποφασίζει με ειδική πλειοψηφία.

Στις διαβουλεύσεις, η Κοινότητα εκπροσωπείται από την Προεδρία του Συμβουλίου και την Επιτροπή και καταβάλλει προσπάθειες για τη διασφάλιση της ισότητας σε επίπεδο εκπροσώπησης. Οι διαπραγματεύσεις επικεντρώνονται στα ληπτέα από το οικείο μέρος μέτρα και διεξάγονται σύμφωνα με τις λεπτομέρειες που εκτίθενται στο παράρτημα VII της αναθεωρημένης συμφωνίας ΑΚΕ-ΕΚ.

3. Εάν, κατά τη λήξη των προθεσμιών που ορίζονται στα άρθρα 11β, 96 και 97 της αναθεωρημένης συμφωνίας ΑΚΕ-ΕΚ για τις διαβουλεύσεις και, παρά τις προσπάθειες, δεν έχει εξευρεθεί λύση, ή αμέσως, σε περίπτωση έκτακτης ανάγκης ή άρνησης διεξαγωγής διαβουλεύσεων, το Συμβούλιο δύναται, δυνάμει των άρθρων αυτών, να αποφασίσει, μετά από πρόταση της Επιτροπής, να λάβει τα ενδεδειγμένα μέτρα, μεταξύ άλλων, μερική αναστολή, με ειδική πλειοψηφία. Το Συμβούλιο αποφασίζει ομόφωνα στην περίπτωση πλήρους αναστολής της εφαρμογής της συμφωνίας ΑΚΕ-ΕΚ, όσον αφορά το οικείο κράτος ΑΚΕ.

Τα μέτρα αυτά παραμένουν σε ισχύ έως ότου το Συμβούλιο προσφύγει στην εφαρμοστέα διαδικασία που προβλέπεται στο πρώτο εδάφιο, προκειμένου να λάβει απόφαση για τροποποίηση ή ανάκληση των μέτρων που εγκρίθηκαν προγενέστερα, ή, ενδεχομένως, για το χρονικό διάστημα που αναφέρεται στην απόφαση.

Προς το σκοπό αυτό, το Συμβούλιο επανεξετάζει τακτικά και τουλάχιστον ανά εξάμηνο τα ανωτέρω μέτρα.

Ο Πρόεδρος του Συμβουλίου κοινοποιεί τα μέτρα που εγκρίνονται με τον τρόπο αυτό στο οικείο κράτος ΑΚΕ και στο Συμβούλιο Υπουργών ΑΚΕ-ΕΚ, πριν αυτά τεθούν σε ισχύ.

Η απόφαση του Συμβουλίου δημοσιεύεται στην Επίσημη Εφημερίδα της Ευρωπαϊκής Ένωσης. Εάν τα μέτρα εγκριθούν αμέσως, απευθύνεται σχετική κοινοποίηση στο κράτος ΑΚΕ και στο Συμβούλιο Υπουργών ΑΚΕ-ΕΚ συγχρόνως με την πρόσκληση για τη διεξαγωγή διαβουλεύσεων.

4. Το Ευρωπαϊκό Κοινοβούλιο ενημερώνεται πλήρως και αμέσως σχετικά με κάθε απόφαση που λαμβάνεται δυνάμει των παραγράφων 1 και 2 του παρόντος Παραρτήματος.

Πρόταση

Απόφαση των αντιπροσώπων των κυβερνήσεων των κρατών μελών της Ευρωπαϊκής Κοινότητας, συνελθόντων στο πλαίσιο του Συμβουλίου.

.

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

Έχοντας υπόψη: τη Συνθήκη για την ίδρυση της Ευρωπαϊκής Κοινότητας, στο εξής "Συνθήκη",

τη συμφωνία εταιρικής σχέσης ΑΚΕ-ΕΚ που υπεγράφη στο Κοτονού (Μπενίν), στις 23 Ιουνίου 2000, στο εξής "συμφωνία ΑΚΕ-ΕΚ",

τη συμφωνία για την τροποποίηση της συμφωνίας ΑΚΕ-ΕΚ, που υπεγράφη στο Λουξεμβούργο στις 25 Ιουνίου 2005, στο εξής "αναθεωρημένη συμφωνία ΑΚΕ-ΕΚ",

το σχέδιο της Επιτροπής,

ΕΚΤΙΜΩΝΤΑΣ ΤΑ ΑΚΟΛΟΥΘΑ:

(1) Σύμφωνα με το άρθρο 95 παράγραφος 3 αναθεωρημένης συμφωνίας ΑΚΕ-ΕΚ, το Συμβούλιο Υπουργών εξέδωσε απόφαση[2] για τη λήψη μεταβατικών μέτρων που εφαρμόζονται από την ημερομηνία υπογραφής, 25 Ιουνίου 2005, έως την ημερομηνία έναρξης ισχύος της αναθεωρημένης συμφωνίας ΑΚΕ-ΕΚ.

(2) Η θέσπιση των μέτρων αυτών επιτρέπει την πρόωρη εφαρμογή των περισσότερων από τις διατάξεις της αναθεωρημένης συμφωνίας ΑΚΕ-ΕΚ, με εξαίρεση τις διατάξεις που αφορούν την αποδέσμευση και χρησιμοποίηση των νέων χρηματοδοτικών πόρων.

(3) Τα κράτη μέλη, συνελθόντα στο πλαίσιο του Συμβουλίου, ενέκριναν τροποποιήσεις της εσωτερικής συμφωνίας όσον αφορά τα ληπτέα μέτρα και τις ακολουθητέες διαδικασίες για την εφαρμογή της αναθεωρημένης συμφωνίας ΑΚΕ-ΕΚ. Η παρούσα τροποποιημένη εσωτερική συμφωνία δεν μπορεί να τεθεί σε ισχύ μέχρις ότου εγκριθεί από κάθε κράτος μέλος σύμφωνα με τους δικούς του συνταγματικούς κανόνες.

(4) Σύμφωνα με το άρθρο 2 της απόφασης σχετικά με τη θέσπιση μεταβατικών μέτρων που θα ισχύουν από τις 25 Ιουνίου έως την ημερομηνία θέσης σε ισχύ της αναθεωρημένης συμφωνίας ΑΚΕ-ΕΚ, τα κράτη μέλη και η Κοινότητα, ο καθένας στον βαθμό που τον αφορά, οφείλουν να λάβουν τα αναγκαία μέτρα για την εφαρμογή τους.

(5) Συνεπώς, προκειμένου να καθοριστούν οι ακολουθητέες από τα κράτη μέλη διαδικασίες κατά την περίοδο της πρόωρης εφαρμογής της συμφωνίας ΑΚΕ-ΕΚ, θα πρέπει να προβλεφθούν διατάξεις για την προσωρινή εφαρμογή της τροποποιημένης εσωτερικής συμφωνίας.

ΑΠΟΦΑΣΙΖΟΥΝ:

Άρθρο 1

Οι διατάξεις της τροποποιημένης εσωτερικής συμφωνίας μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της αναθεωρημένης συμφωνίας ΑΚΕ-ΕΚ εφαρμόζονται προσωρινά από 25ης Ιουνίου 2005.

Το κείμενο της τροποποιημένης εσωτερικής συμφωνίας επισυνάπτεται στην παρούσα απόφαση.

Άρθρο 2

Η παρούσα απόφαση τίθεται σε ισχύ ταυτόχρονα με τα μεταβατικά μέτρα για την πρόωρη υλοποίηση της αναθεωρημένης συμφωνίας ΑΚΕ-ΕΚ.

Παραμένει σε ισχύ μέχρις ότου τεθεί σε ισχύ η τροποποιημένη εσωτερική συμφωνία όσον αφορά τα ληπτέα μέτρα και τις ακολουθητέες διαδικασίες για την εφαρμογή της αναθεωρημένης συμφωνίας ΑΚΕ-ΕΚ.

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Εξ ονόματος των κυβερνήσεων των κρατών μελών

Ο Πρόεδρος

[1] Η ημερομηνία έναρξης ισχύος της τροποποιημένης συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης με τη φροντίδα της Γενικής Γραμματείας του Συμβουλίου.

[2] ΑΚΕ-EΚ 2128/05